Enhedslisten opfordrer nu den vestlige koalition til at gå i dialog med Islamisk Stat.

Bomber er ikke den eneste mulighed i indsatsen mod Islamisk Stat (IS) i Syrien og Irak. Det mener Enhedslisten, der i fredagens Politiken opfordrer den vestlige koalition til at gå i dialog med terrorbevægelsen.

I et debatindlæg kritiserer partiets udenrigsordfører, Christian Juhl (Ø), de danske kampflys medvirken i kampen mod den brutale bevægelse.

»Der har bredt sig en tvangstanke blandt rigtig mange regeringer om, at kun militæret kan løse konflikter. Og det selv om vi efter næsten hver militæraktion må erkende, at landene forlades med større uløste problemer end før indblandingen,« skriver han og foreslår et andet middel:

»Der skal indgås dialog med ISIL (også kaldet IS, red.), uanset hvor vanskeligt det kan se ud«.

Terrorforsker på den svenske forsvarshøjskole Magnus Ranstorp kalder forslaget for »den værste form for naivitet«.

Han påpeger over for Politiken, at IS ønsker »at fortsætte og opnå etnisk og religiøs udrensning af området«. Samtidig understreger han, at terrorbevægelsen ønsker anerkendelse og legitimitet, men at den »eneste vej er at gå efter lederne militært og bringe dem til en retssag, hvis man kan«.

Medlem af Udenrigspolitisk Nævn for Socialdemokraterne Mette Gjerskov (S) tror heller ikke på, at det vil være muligt at gå i dialog med IS.